În lotul lărgit format de Edi Iordănescu pentru amicalele cu Bulgaria (4 iunie) și Liechtenstein (7 iunie), ultimele teste ale naționalei României înaintea plecării la EURO 2024, s-au aflat cinci veterani: Florin Niță (36 de ani), Denis Alibec (33), Nicolae Stanciu (31), Andrei Burcă (31) și Florin Tănase (29).
Dintre toți, Florin Tănase este singurul care nu a fost reținut în lotul preliminar de 28 de tricolori anunțat de Edi Iordănescu vineri, 24 mai, din care vor fi aleși cei 26 care vor merge la turneul final din Germania.
Pentru Florin Tănase este a doua mare decepție. El a mai fost în lotul lărgit și pentru EURO 2016 din Franța, dar Anghel Iordănescu a considerat că era prea necopt pentru un turneul final și l-a lăsat acasă. ”Tase” avea atunci 21 de ani și era un cvasidebutant.
În urmă cu 8 ani, Anghel Iordănescu l-a încercat pe Florin Tănase la primul meci-test pentru CE, cu Lituania (1-0), la Giurgiu. Fostul selecționer l-a titularizat extremă stânga pe ”Tase”, care era încă la Viitorul lui Hagi, dar l-a schimbat la pauză și l-a trimis înapoi la tineret. Înlocuitorul său, Nicolae Stanciu a marcat la debut, golul victoriei, și a fost luat la EURO 2016, unde a și jucat titular două meciuri, cu Franța (1-2) și cu Albania (0-1).
Spre deosebire de Stanciu, care s-a înfipt bine în angrenajul naționalei și a devenit apoi căpitan, Tănase a ieșit mult timp din circuitul reprezentativei. O perioadă din cauza unei accidentări grave, ruptură de ligament încrucişat la genunchiul stâng. Tănase a ratat EURO 2016, dar imediat Gigi Becali a plătit 1,5 milioane de euro pentru a-l transfera la FCSB.
Mijlocașul ofensiv al formației saudite Al-Okhdood a debutat la națională la vârsta 19 ani, pe când se anunța ca o mare speranță la Viitorul lui Gică Hagi. Victor Pițurcă l-a introdus pe Florin Tănase șapte minute în finalul amicalului România – Albania (1-0), disputat pe 31 mai 2014, în Elveția, la Yverdon-les-Bains.
De altfel, ”Tase” și Cristi Manea, care a debutat și el tot în meciul cu Albania de acum 10 ani, sunt cei mai vechi tricolorii din lotul actual. În ciuda talentului imens, Florin Tănase nu a reușit să se impună nici până astăzi ca un om de bază la națională. În cei 10 ani de la debut, fotbalistul din Găiești a adunat doar 18 selecții și a fost titular de nouă ori, dar niciodată integralist!
În primele sale meciuri la națională, Tănase a jucat extremă stânga, după care a fost reprofilat mijlocaș ofensiv și vârf de atac. Primul gol pentru România l-a marcat abia în 2021, cu Macedonia (3-2), la București, în preliminariile CM 2022.
Cosmin Contra l-a mai încercat puțin pe Florin Tănase, în 2017, la un amical cu Olanda (0-3), iar în mandatul lui Mirel Rădoi a jucat de cele mai multe ori ca titular. Edi Iordănescu l-a convocat pe Florin Tănase de la primele sale acțiuni și a început cu el atacant campania din Liga Națiunilor.
Fostul golgheter al Ligii 1 n-a dat randamentul scontat și a stat mai mult pe bancă. În mandatul lui Edi Iordănescu, fotbalistul de 29 de ani a jucat în opt meciuri și a marcat două goluri, cu Finlada (1-1), la Helsinki, în Liga Națiunilor, și în amicalul cu Columbia (2-3), la Madrid.
În preliminarii EURO 2024, Florin Tănase a jucat doar în primele două partide: 12 minute cu Andorra (2-0) și 13 minute cu Belarus (2-1). De alte două ori a fost rezervă. La acțiunea precedentă de verificare din martie, cu Irlanda de Nord și Columbia, selecționerul l-a folosit pe Tănase doar 13 minute contra selecționatei sud-americane.
Florin Tănase a fost inclus pe lista preliminară de 21 de stranieri anunțată de Edi Iordănescu pentru testele cu Bulgaria și Liechtenstein, dar asupra lui plana un mare semn de întrebare. Golul marcat împotriva Columbiei nu l-a ajutat să prindă EURO 2024.
În ultima lună, tricolorul mai mult a făcut tușa în Arabia Saudită, iar echipa lui este la retrogradare. În locul lui Tănase în lotul pentru EURO 2024 a apărut Daniel Bîrligea (CFR Cluj).
În afara lui Florin Tănase, din cei 21 de stranieri care au primit telegrame de principiu, a mai fost lăsat acasă Andrei Artean (Apollon Limassol). Alți tricolori care au jucat în preliminarii și nu sunt în lotul pentru EURO 2024: Olimpiu Moruțan (Ankaragucu), operat la tendonul lui Ahile, Cristi Manea (CFR Cluj), Vladimir Screciu, indisponibil mult timp după o accidentare.
PORTARI: Florin NIȚĂ (Gaziantep | Turcia, 20/0), Horațiu MOLDOVAN (Atletico Madrid | Spania, 10/0), Ștefan TÂRNOVANU (FCSB, 1/0), Răzvan SAVA (CFR Cluj, 0/0);
FUNDAȘI: Andrei RAȚIU (Rayo Vallecano | Spania, 16/1), Vasile MOGOȘ (CFR Cluj, 5/0), Radu DRĂGUȘIN (Tottenham | Anglia, 15/0), Bogdan RACOVIȚAN (Rakow | Polonia, 1/0), Adrian RUS (Pafos | Cipru, 19/1), Ionuț NEDELCEARU (Palermo | Italia, 26/2), Andrei BURCĂ (Al-Okhdood | Arabia Saudită, 27/1), Nicușor BANCU (Universitatea Craiova, 34/2);
MIJLOCAȘI: Deian SORESCU (Gaziantep | Turcia, 16/0), Marius MARIN (Pisa | Italia, 16/0), Alexandru CICÂLDĂU (Konyaspor | Turcia, 36/4), Răzvan MARIN (Empoli | Italia, 54/3), Nicolae STANCIU (Damac | Arabia Saudită, 68/14), Adrian ȘUT (FCSB, 1/0), Darius OLARU (FCSB, 16/0), Constantin GRAMENI (Farul Constanța, 0/0), Dennis MAN (Parma | Italia, 22/7), Valentin MIHĂILĂ (Parma | Italia, 19/4), Ianis HAGI (Deportivo Alaves | Spania, 33/5), Florinel COMAN (FCSB, 13/1);
ATACANȚI: Denis DRĂGUȘ (Gaziantep | Turcia, 9/2), George PUȘCAȘ (Bari | Italia, 41/11), Denis ALIBEC (Muaither | Qatar, 37/5), Daniel BÎRLIGEA (CFR Cluj, 1/0).
Acesta este și lotul preliminar pentru EURO 2024. Lotul final pentru turneul din Germania, care poate cuprinde până la 26 de jucători, va fi anunțat vineri, 7 iunie. Din 10 iunie, delegației României își va stabili cartierul general în Bavaria, Wurzburg.